text: Eva Kjer Hansens overlevelse som minister er nu stærkt tvivlsom
  23 februar 2016 kl. 18.49
  Konservative udtrykker mistillid til Eva Kjer Hansen, erfarer TV 2.
  Det Konservative Folkeparti er nået til enighed om at udtrykke mistillid til miljø- og fødevareminister Eva Kjer Hansen (V). Det erfarer TV 2's politiske kommentator Anders Langballe.
  Dagen igennem har Konservative fastholdt at partiet støtter landbrugspakken, men man er ikke tilfreds med ministerens håndtering af sagen. Partiets landbrugsordfører Rasmus Jarlov sagde efter samrådet, at ministeren ikke gjorde det lettere for sig selv ved ikke at svare. 
  - Jeg er skuffet over, at ministeren ikke vil erkende, at det er et problem, at der har været lagt nogle tal frem, som ikke retvisende beskriver konsekvenserne af landbrugspakken, siger Rasmus Jarlov.
  Uden konservativ opbakning til ministeren nyder ministeren ikke opbakning fra et flertal i Folketinget, og hun vil derfor være tvunget til at gå af - med mindre et parti fra oppositionen holder hånden over hende, hvad der næppe er sandsynligt efter dagens tre timer lange samråd i Folketingets miljø- og fødevareudvalg.
  Miljøordfører Ida Auken afviser overfor TV 2, at de Radikale vil holde hånden under ministeren.
  Konservative holder pressemøde klokken 20.
  